એવું હાંક્યે રાખનારાઓમાં એક સમય એવો હતો કે જ્યારે એમ લાગવા લાગ્યું કે મારે હવે કાંઈક કરવું છે, પણ શું કરવું છે એ ખબર ન હતી. એની સાથે સાથે જ વિકિપીડિયા વિષે જાણ થઈ. આજે તો બધાને ખ્યાલ જ હશે વિકિપીડિયા એટલે શું, જે લોકોને ખબર ન હોય તેમને માટે : વિકિપીડિયા એ એક જ્ઞાનકોશ છે, વિશ્વકોશ છે. સામાન્ય વિશ્વકોશમાં અને વિકિપીડિયામાં ભેદ શું એ જાણવા માટે મારા અનુભવમાંથી એક દાખલો આપું. જ્યારે ગુજરાતી વિશ્વકોશ લખાવાની શરૂઆત થઈ ત્યારે મેં પણ એમાં એકાદ-બે ટૂંકા આર્ટિકલ્સ લખેલા. હું વનસ્પતિશાસ્ત્રનો અભ્યાસ કરતો હતો ત્યારે મારા પ્રોફેસરને ગુજરાતી વિશ્વકોશમાં યોગદાન કરવાનું આમંત્રણ આવ્યું હતું. એમણે અમને પૂછ્યું કે તમારે લખવું છે? અને મેં હા પાડી. બે બ્રિટિશ વનસ્પતિશાસ્ત્રીઓ પર વિશ્વકોશનાં પાનાંના એક કોલમના ૧/૨ કે ૧/૪ ભાગમાં સમાય એટલું લખાણ લખીને આપવાનું હતું. આ લખીને આપી દીધા પછી હું વખતોવખત પ્રોફેસરને પૂછતો કે “સાહેબ, પેલું મારું લખેલું ક્યારે છપાશે?” મેં લખાણ આપી દીધાના લગભગ વરસેક પછી તેમણે જણાવેલું કે ગ્રંથ હવે પ્રેસમાં છે અને ટૂંક સમયમાં છપાઈને આવી જશે. મેં ‘ગ’ શ્રેણીના ગ્રંથમાં લેખો લખેલા, એ ગ્રંથ મેં લખ્યાના તો લગભગ દોઢેક વર્ષે બહાર પડ્યો. અને એ પછી પણ મોટેભાગે તો તે ગ્રંથ પુસ્તકાલયોમાં અને શાળા-કોલેજોમાં એમ જ પહોંચ્યો.